Jeremy Swayman

Jeremy Swayman (* 24. november, 1998, Anchorage, Aljaška, USA) je americký profesionálny hokejový brankár aktuálne pôsobiaci v tíme Boston Bruins v National Hockey League.

V roku 2020 bol vyhlásený za najlepšieho hráča najvyššej americkej univerzitnej ligy NCAA.

V roku 2023 získal spolu s Linusom Ullmarkom William M. Jennings Trophy pre brankársku dvojicu tímu NHL s najnižším priemerom inkasovaných gólov na zápas.

Do NHL bol draftovaný v roku 2017 zo 111. pozície v 4. kole tímom Boston Bruins.

Klubová kariéra 
Jeremy Swayman je odchovancom amerických juniorských a univerzitných líg USHL a NCAA, kde dlhodobo podával nadpriemerné výkony za čo bol v NCAA v roku 2018 ocenený ako najlepší nováčik medzi brankármi, v roku 2019 bol vymenovaný do tretieho All-Star Tímu ligy a v roku 2020 sa stal suverénne najlepším hráčom ligy, keď získal ocenenie pre najlepšieho brankára, najužitočnejšieho hráča, hráča roku a bol menovaný do prvého All-Star tímu.

Swayman bol draftovaný Bostonom Bruins už v roku 2017 z celkového 111. miesta (4. kolo) a začiatok kariéry v seniorskom hokeji zažil v tíme Providence Bruins v American Hockey League (AHL). V tíme odchytal však len 9 zápasov, keď bol povolaný do prvého tímu Bruins kvôli zraneniam oboch brankárov vtedajšieho tandemu - Tuukku Raska a Jaroslava Haláka.

Spolu s ďalším mladým brankárom Danielom Vladařom vytvorili dočasný tandem a spolu zasiahli do 15 zápasov. Swayman sa blysol už vo svojom debute, keď 6. apríla 2021, 40 zákrokmi zo 42 striel priviedol Boston k výhre nad Philadelphiou Flyers: 4:2. Swayman v sezóne 2020/21 odchytal 10 zápasov, v ktorých si pripísal vysoko nadpriemernú 94,5% úspešnosť zákrokov, až 8 výhier a 2 čisté kontá. Svojimi výkonmi presvedčil natoľko, že v Play-Off vytlačil z pozície dvojky tímu Jaroslava Haláka.

V lete 2021 sa Boston rozlúčil s Halákom a Vladařom a kvôli opätovnému zhoršeniu zdravotného stavu Raska, bol do tímu privedený Linus Ullmark. Sezóna 2021/22 sa stala napokon pre Raska poslednou, keď jeho pokus o návrat nevyšiel.

Novým brankárskym tandemom sa stala dvojici Ullmark - Swayman, ktorá už v sezóne 21/22 dosahovala dobré výsledky a brankári si medzi sebou vytvorili silné priateľské puto, ktoré zaujalo pozornosť médií a verejnosti.

Swayman v sezóne 2021/22 vstúpil do 41 zápasov so ziskom 91,4% úspešnosti zákrokov a bol vnímaný ako síce náhradník Ullmarka, ale s rovnocennou porciou zápasov. V Play-off sa Boston v 1. kole stretol s tímom Carolina Hurricanes. Sériu štartoval Ullmark, ktorý po dvoch prehrách v úvodných dvoch zápasoch bol vystriedaný Swaymanom, ktorý nakoniec v 5 zápasoch zaznamenal 91,1% úspešnosť zákrokov a 3 výhry. Na postup to však nestačilo, keď Carolina zvíťažila 4:3 na zápasy.

V sezóne 2022/23 Ullmark a Swayman naďalej nastupovali ako tandem deliaci si sezónu na polovicu. Výkony brankárov sa ešte zlepšili a v rekordnom ročníku, kedy Boston jednoznačne dominoval základnej časti si Swayman v 37 zápasoch upevnil pozíciu rovnocenného brankára a budúcej nádeje Bostonu. Spolu s Ullmarkom získal William M. Jennings Trophy pre brankársku dvojicu s najnižším priemerom inkasovaných gólov v lige.

Reprezentačná kariéra 
Jeremy Swayan USA reprezentoval len na dvoch veľkých turnajoch. V roku 2018 na Majstrovstvách sveta v ľadovom hokeji hráčov do 20 rokov, kde získal v pozícii tretieho brankára bronzovú medailu a v roku 2022 na seniorských Majstrovstvách sveta v ľadovom hokeji, kde v pozícii prvého brankára odchytal až 7 zápasov tímu. V zápase o bronz USA so Swaymanom v bránke podľahli Česku, a tak sa umiestnili na 4. mieste.

Referencie

Iné projekty 

Hokejoví brankári USA
Brankári Boston Bruins
Hráči Providence Bruins
Hokejisti draftovaní klubom Boston Bruins
Účastníci MS v hokeji 2022
Osobnosti z Anchorage